సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
లసిత్ మలింగ పునరాగమనం అదుర్స్..!
గత ఏడాది ఛాంపియన్స్ ట్రోఫీ ముగిసిన తర్వాత శ్రీలంక జట్టులో స్థానం కోల్పోయిన లసిత్ మలింగ మళ్లీ ఈరోజు మైదానంలోకి అడుగుపెట్టాడు.
Samayam Telugu | Updated:
Sep 15, 2018, 05:47PM IST
ఆసియా కప్‌తో మళ్లీ శ్రీలంక జట్టులోకి పునరాగమనం చేసిన లసిత్ మలింగ.. తొలి మ్యాచ్‌లో‌నే సత్తాచాటాడు. దుబాయ్ వేదికగా బంగ్లాదేశ్‌తో ఈరోజు జరుగుతున్న తొలి మ్యాచ్‌ ఆరంభ ఓవర్‌లోనే వరుసగా రెండు వికెట్లు పడగొట్టి ఔరా అనిపించాడు. టాస్ గెలిచిన బంగ్లాదేశ్ జట్టు బ్యాటింగ్ ఎంచుకోగా.. ఇన్నింగ్స్ మొదటి ఓవర్ వేసిన మలింగ.. ఐదో బంతికి లిట్టన్ దాస్ (0), తర్వాత బంతికి షకీబ్ అల్ హసన్ (0)ని పెవిలియన్ బాట పట్టించాడు. గత ఏడాది ఛాంపియన్స్ ట్రోఫీ ముగిసిన తర్వాత శ్రీలంక జట్టులో స్థానం కోల్పోయిన లసిత్ మలింగ మళ్లీ ఈరోజు మైదానంలోకి అడుగుపెట్టాడు.
ఈ మ్యాచ్ తొలి ఓవర్‌లో ఐదో బంతిని మలింగ ఆఫ్ స్టంప్‌‌కి వెలుపలగా విసిరాడు. దీంతో.. ఆ బంతిని బంగ్లాదేశ్ ఓపెనర్ లిట్టన్ దాస్ పాయింట్ దిశగా కట్ చేసేందుకు ప్రయత్నించగా.. బ్యాట్ అంచున తాకిన బంతి నేరుగా వెళ్లి స్లిప్‌లో ఫీల్డింగ్ చేస్తున్న కుశాల్ మెండిస్ చేతుల్లో పడింది. ఆ తర్వాత క్రీజులోకి వచ్చిన షకీబ్ అల్ హసన్.. తాను ఎదుర్కొన్న తొలి బంతికే క్లీన్ బౌల్డయ్యాడు. యార్కర్‌ని తలపించేలా మలింగ విసిరిన బంతిని.. డిఫెన్స్ చేయడంలో షకీబ్ తడబడగా.. అతని బ్యాట్ పక్క నుంచి వెళ్లిన బంతి వికెట్లను గీరాటేసింది. దీంతో.. తొలి ఓవర్ ముగిసే సమయానికి బంగ్లాదేశ్ 1/2తో నిలిచింది.